ԱՌԱՔԵԼՈՒԹԵԱՆ ՓԹԹՈՒՄԸ
ԱՌԱՔԵԱԼԻՆ ՊԱՏԱՍԽԱՆԱՏՈՒՈՒԹԵԱՄԲ[footnoteRef:1] [1:  Խօսուած կիրակի, 17 յունիս 2012-ին, Անթիլիասի Ս. Գրիգոր Լուսաւորիչ մայր տաճարին մէջ կատար-ւած աբեղայական ձեռնադրութեան եւ օծման ընթացքին։
] 

 
«Յիսուս եկաւ եւ կանգնեցաւ անոնց մէջտեղ    եւ ըսաւ անոնց. “Ողջո՛յն ձեզի”» (Յհ 20.19)

Այս տարի եւս Ս. Հոգիին «անմահարար բաժակը» («Կանոն Պենտե-կոստէին վեցերորդ աւուրն», Շարական ձեռաց, Անթիլիաս, 1997, էջ 528) 27 մայիսի Հոգեգալուստի տօնէն ի վեր դպրիրներու, կիսա-սարկաւագներու, սարկաւագներու եւ աբեղաներու ձեռնադրութիւններով իր շնորհներու վտակներուն կենդանացուցիչ յորդումը առատապէս աղբերացուց հայ եկեղեցւոյ, Մեծի Տանն Կիլիկիոյ կաթողիկոսութեան ու յատկապէս մեր դպրեվանքի անդաստանին մէջ եւ մենք եւս առաքեալներուն նման «երկինքէն զօրութիւն» զգեցած (հմմտ. Ղկ 24.49), զանազան եկեղեցական աստիճաններու ստացումով աստուածային առաքելութեան կենսագործ-ման մեր մասնակցութիւնը բերելու անձնդիր սպասաւորութեան լծուե-ցանք։
Մեր ընտրած բնաբանին ընդմէջէն Յովհաննէս աւետարանիչ կը պատմէ այն փորձառութիւնը, որ առաքեալներ ունեցան, երբ Յիսուս, իր յարութեան օրը, Երուսաղէմի վերնատան մէջ, իր աշակերտներուն երեւցաւ եւ անոնց առաքելութիւնը հունաւորող մի քանի պատգամներ տուաւ։ 
Այս դարձակիտային դէպքը հետեւեալ մանրամասնութիւններով կը հասնի մեզի.
«Այդ կիրակի օրը երեկոյեան, երբ աշակերտները միասին հաւաք-ւած էին եւ դռներն ալ գոցած՝ հրեայ ղեկավարներէն վախնալով, Յիսուս եկաւ եւ կանգնեցաւ անոնց մէջտեղ եւ ըսաւ անոնց.
- “Ողջո՛յն ձեզի”։
         Եւ բարեւելէ ետք՝ անոնց ցոյց տուաւ իր ձեռքերն ու կողը։ Աշա-կերտները ուրախացան, իրենց Տէրը տեսնելով։ Յիսուս կրկին ըսաւ անոնց.
         - “Ողջո՛յն ձեզի։ Ինչպէս, որ Հայրս զիս ղրկեց, ես ալ ձեզ կը ղրկեմ”։
         Ապա փչեց անոնց վրայ եւ ըսաւ.
 
         - “Առէ՛ք Սուրբ Հոգին. եթէ մէկուն ներէք իր մեղքերը՝ թող ներուած ըլլան եւ եթէ չներէք մէկուն մեղքերը՝ թող ներուած չըլլան”» (Յհ 20.19–23)։
         Այս պատումը ձեռնադրեալ եւ օծեալ քահանաներուն արժանա-ւորութիւնը վկայողներուս երկու մտածում կը փոխանցէ այսօր.
         Առաջին, Յիսուսի հետ իւրաքանչիւր հանդիպում մեր մէջ տակաւին յամեցող վախը փարատելու եւ զայն ուրախութեամբ փոխարինելու առիթ է։ Այսօր եւս իրենց մէջ աշխարհիկ հաշուարկներ ծրարած նորատիպ «հրեայ ղեկավարներ» Յիսուսն ու Յիսուսի խորհրդական մարմինը՝ եկե-ղեցին կը փորձեն վախով պատանել եւ սին փորձով խափանել հաւա-տացեալներուն կրօնական մաքուր զգացումին աճը։ Առաքեալներ, վախով համակուած, վերնատան մէջ ի մի եկած էին եւ նոյնիսկ դռները փակած, որովհետեւ տակաւին չէին ապրած Յիսուսի աստուածազարդ յարութեան եւ Ս. Հոգիին գալստեան գօտեպնդիչ փորձառութիւնը։ Սակայն այլեւս երբ մեր արարիչ Աստուածը, յարուցեալ Փրկիչը եւ շնորհաբաշխ Ս. Հոգին մշտակայ ներգործութիւն են հաւատքով, յոյսով եւ սիրով մկրտուածներուս մէջ, մենք ո՛չ ոքէ եւ ո՛չ մէկ ուժէ վախնալու պատճառ ունինք, որովհետեւ մեր գտածը Տիրոջ մեզի պարգեւած հոգեւոր եւ յաւիտենական ուրա-խութիւնն է։ Այսօր եկեղեցւոյ դռներուն հետ նաեւ մեր հոգիին դռները լայնօրէն բաց են եւ առաքելութեան հրաւէր-կրակով առկայծ։ Վկա՛յ մեր նորընծայ քահանաներուն իրենց նոր կեանքով զՅիսուս հագնելու քաջ եւ, տայ Աստուած, անդարձ որոշումը։
Երկրորդ, ճշմարիտ քրիստոնեան իր մարմինին վրայ կը կրէ Քրիստոսի ձեռքերուն ու կողին վէրքերը. այսինքն, կը պատկանի Քրիս-տոսի եւ այնպէ՛ս ու անքա՜ն կը ծառայէ անոր, որ աշխարհի վրայ ո՛չ մէկ թշուառական, կարիքաւոր, անտէր եւ վիրաւոր մարդ մնայ։ Դժուա-րութիւններով կիտաւորուած է մարդկային կեանքը եւ շարունակական հեզասահ ընթացք մը չէ խոստացուած մեզի ի վերուստ։ Մեր երգերուն ընդելուզուած են մեր վէրքերը։ Սակայն այսօր, երբ Քրիստոս իր վէրքերով կը բժշկէ մեզ, մեր հոգեւոր առողջութիւնն է, որ կը վերականգնի եւ հակառակ մեր ֆիզիքական տկարութիւններուն, մենք կը շարունակենք մտնել Քրիստոսի բացած «նեղ դուռէն» (Մտ 7.13) եւ Պօղոս առաքեալին հետ ըսել. «Մեծ հաճոյքով կը պարծենամ տկարութիւններովս, որպէսզի Քրիստոսի զօրութիւնը մէջս հաստատուի» (Բ.Կր 12.9)։ Դարձեալ վկա՛յ մեր նորօծ հայր սուրբերուն Քրիստոսի հետեւելու կամաւոր ընտրութիւնն ու հաստատ քայլերը՝ ի գին ամեն զոհողութեան։
«Աշակերտները ուրախացան, իրենց Տէրը տեսնելով» (Յհ 20.20) կը վկայէ աւետարանը, իսկ հայ շարականը այդ ուրախութիւնը կը պա-րագրէ «Այսօր երկրաւորներուն եւ երկնաւորներուն եկեղեցին կը ցնծայ» («Կանոն Երկրորդ Ծաղկազարդին», Շարական ձեռաց, Անթիլիաս, 1997, էջ 484) մեղեդիով եւ մեր վեց հոգեւոր եղբայրները Ս. Քառասուն Մանուկ-ներուն հետ կը մարտահրաւիրէ «ձեր անունները կեանքի դպրութեան մէջ գրուեցան» («Կանոն Սրբոց Քառասնից», Շարական ձեռաց, Անթիլիաս, 1997, էջ 242) երանական մաղթանքին։
Այսօրուան աբեղայական ձեռնադրութիւնն ու օծումը գերյորդուն երջանկութեամբ կը լեցնէ ընդհանրական եկեղեցին, հայ եկեղեցին, Մեծի Տանն Կիլիկիոյ կաթողիկոսութիւնն ու մեր դպրեվանքը, որովհետեւ վեց մատղաշ հոգիներ յանձն կ՚առնեն մոմին նման կաթիլ-կաթիլ հալելով հոգիի, սիրտի եւ միտքի լոյս տարածել մեր ժողովուրդին մէջ, իրենց սուրբսպասաւորութեամբ եւ անդուլ ծառայութեամբ, որպէսզի իրենց դպրեվանքեան պատուաստումը ամբողջանուէր ողջակիզումով Աստուծոյ եւ մեր ժողովուրդին միջեւ կնքուած դարաւոր ուխտին առաւել երաշխա-ւորութիւն ապահովէ, միշտ հայ աղօթքին պաշտպանութեան ապաւի-նած. «Զօրացուր մեզ, Տէր, որպէսզի կարենանք միշտ պատուիրաններդ պահել, լուսաւորեալ միտքով քեզի հաճելի եղածը կատարել եւ բոլոր սուրբերուդ հետ հանդերձեալ բարիքներուդ հասնիլ» («Առաւօտեան ժա-մերգութիւն», Ժամագիրք, Անթիլիաս, 1986, էջ 303)։ 
Պարտք կը զգամ աստուածային շնորհին Անթիլիաս հեղու-մին խորհուրդը բանալ երախտագիտութիւն յայտնելով Ն.Ս.Օ.Տ.Տ. Արամ Ա. կաթողիկոսին, որ այս ձեռնադրութիւնը կատարելու պատիւը վերա-պահեց համեստ անձիս։ Սրբազնագոյն հայրապետը այսօր երկնատուր հրճուանքը կ՚ապրի անձնակեդրոն կեանքը արհամարհած եւ աշխար-հուրացութիւնը որդեգրած վեց նորոգ ձեռնադրեալ երիտասարդ միաբան հայրերուն մէջ տեսնելով մեր հաւաքական սպասին նորածին լծակիցները, որոնք «իրենց կեանքերը զոհած են մեր Տիրոջ՝ Յիսուս Քրիստոսի անունին համար» (Գրծ 15.26)։
         Այս առթիւ, կը շնորհաւորեմ մեր միաբանութիւնն ու դպրեվանքը, որոնք տարբեր սերունդներու շաղկապով, մէկ կողմէն նուիրեալներուն մէջէն կը վերապրին իրենց ինքնընծայումի անմոռաց պահը եւ միւս կողմէն զայն որպէս կենդանի եւ նախանձելի օրինակ ըմբռնելով բարի տրամադրութեամբ կը խոստանան հետեւիլ անձնուէր այն կեանքին, որ այսօր կը ծաղկի այս խորանին վրայ եւ կ՚երկարաձգուի մեր հոգիներուն մէջ՝ մեր ցիրուցանուած ազգին առաւել բարգաւաճման արդար յոյսը առագաստելով։
         Նաեւ կը շնորհաւորեմ մեր նորընծաներուն ծնողներն ու ընտա-նեկան պարագաները, որոնք իրենց երէկուան պատանի զաւակներուն դպրեվանքին մէջ մարմինով, միտքով եւ հոգիով աճած այսօրուան շքեղ հասակին մէջ ապագայի հոգեւոր մշակին ուրուագիծը կը նշմարեն, երբ անոնք այլեւս կ՚անդրանցնին բնախօսականօրէն իրենց պատկանելու նեղ շրջագիծը եւ կ՚ընդելուզուին մեր հաւաքական ձգտումներուն եւ ակնկա-լութիւններուն։
         Վերջապէս կը շնորհաւորեմ մեր հայր սուրբերուն կնքահայրն ու կնքամայրը, որոնք բանիւ եւ գործով նեցուկ են Մեծի Տանն Կիլիկիոյ կաթողիկոսութեան ու անոր դպրեվանքին առաքելութեան եւ այս ձեռ-նադրութեամբ առաւել անմիջականութեամբ մասնակից կը դառնան մեր ծառայական նպաստին։
 
         Սիրելի՛ միաբանակից եղբայրներ,
         Խորանը հանգոյցն է Աստուծոյ եւ մարդուն. այսօր ան հանդիպման կէտն է աստուածային շնորհաբաշխութեան եւ ձեր շնորհընկալ ընդա-ռաջումին՝ դէպի ծառայութիւն սլաքուած։ Պիտի երթաք մեր ժողովուրդի զաւակներուն եւ ձեր աշխատանքին տենդով, ձեր անձին ընդօրինակելի պատկառանքով, ձեր նկարագիրին կնիքով եւ ձեր խօսքին ազդուութեամբ ձեր հոգիին ցոլքը համոզումի ուժգնութեամբ պիտի ճառագայթէք ձեր շրջապատին մէջ, Աստուծոյ վրայ ձեր ունեցած անվերապահ վստա-հութեամբ հաստատելով Քրիստոսի յորդորը. «Կեանքը աւելի կարեւոր է քան ուտելիքը եւ մարմինը աւելի կարեւոր՝ քան հագուստը» (Ղկ 12.23)։
          Իմ դպրեվանեցիի, հոգեւորականի եւ Կիլիկեան միաբանի շուրջ 40 տարիներու փորձառութենէն մեկնելով, քարոզիս ենթահող ծառայած աւետարանական հատուածին թելադրանքով յարուցեալ Յիսուսի արտա-սանած խօսքերէն եկող մի քանի մտածումներ կը փոխանցեմ ձեզի, այս միւռոնաբոյր պահը ձեր կեանքին վրայ ծիածանելու հեռանկարով.         
Առաջին, «Ողջո՛յն ձեզի։ Ինչպէս, որ Հայրս զիս ղրկեց, ես ալ ձեզ կը ղրկեմ» (Յհ 20.21) կ՚աւետէ մեր Տէրը։ Ձեզի տրուած ի՜նչ պատիւ եւ միա-ժամանակ ի՜նչ պատասխանատուութիւն։ Քրիստոսի տնօրինական կեանքը ընդհանրապէս հալածանքով, արհամարհանքով, խաչով եւ չարչարանքով յատկանշուեցաւ, սակայն միաժամանակ՝ յարութեամբ, յաղթանակով, փառքով եւ յաւիտենական կեանքով պսակուեցաւ։ Ան այսօր նո՛յն կեանքը ի՛ր կշռոյթով ապրելու համար ձեզ կը ղրկէ իր Հօր անունով. որովհետեւ, իր տուած ողջոյնը Հօր Աստուծոյ մշտակայ ներ-կայութիւնը կը հաստատէ ձեր առաքելութեան թաւալքին մէջ։ Դուք Քրիստոսի ողջոյնով այլեւս միայն իրե՛ն կը պատկանիք եւ ինք պէտք է գործէ ձեր մէջէն, երբ յանուն Հօր Աստուծոյ որպէս հայ եկեղեցականի կ՚երթաք մեր ժողովուրդին։ Երբ Քրիստոս իր ողջոյնով կը գրկէ ձեզ, այլեւս չէք կրնար անտարբեր մնալ Հօր առաքեալները դառնալու ձեր ուխ-տագնացութեան մէջ։ 
Երկրորդ, «Առէ՛ք Սուրբ Հոգին» (Յհ 20.22) կը բաշխէ մեր Տէրը։ Ձեզի շնորհուած ի՜նչ զօրութիւն եւ միաժամանակ դարձեալ ի՜նչ պատաս-խանատուութիւն։ Այսօր Ս. Հոգիէն ձեր հոգիները եւ ձեր հոգիներէն ձեր հոգեւոր խնամքին յանձնուած ժողովուրդին հոգիները սրբազան եւ անխորտակ կամուրջ մը կը նետուի։ Դուք ալ, ձեր հերթին, ձեր մատակարարելիք սուրբ խորհուրդներով, ձեր քարոզխօսութեամբ եւ առաւելաբար ձեր կեանքին պատգամով պիտի ըսէք մեր ժողովուրդի զաւակներուն. «Առէ՛ք Սուրբ Հոգին», որպէսզի հաւատացեալները աւելի ամրանան իրենց հաւատքին մէջ, թերահաւատները արթննան իրենց թմբիրէն եւ անհաւատները լոյս հաւատքին դառնան։ 
Երրորդ, «Եթէ մէկուն ներէք իր մեղքերը՝ թող ներուած ըլլան եւ եթէ չներէք մէկուն մեղքերը՝ թող ներուած չըլլան» (Յհ 20.22–23) կ՚եզրակացնէ մեր Տէրը։ Ձեզի վստահուած ի՜նչ շնորհ եւ միաժամանակ, վերջապէս, դարձեալ ի՜նչ պատասխանատուութիւն։ Մարդոց մեղքերը ներել կը նշանակէ զանոնք սրբութեան մղել՝ ձեր սրբակեցութեան ներշնչումով։ Դո՛ւք նախ սուրբ պիտի ըլլաք Սուրբ Աստուծոյ հետ ամենօրեայ հաղոր-դակցութեամբ եւ ապա սրբութեան պիտի հրաւիրէք հոգեփրկութեան ճանապարհուած ձեր բանաւոր հօտը։ Եւ միայն այն ատեն մեղքերու թողութիւնը հասարակ բանաձեւ մը եւ մակերեսային իշխանութիւն մը ըլլալէ պիտի դադրի եւ վերածուի մարդոց անվերադարձ ապագան սահմանող եւ յաւիտենական կեանքը կամ տանջանքը վճռող դատա-կընիքի։ 
Ա՛յս է հայ-քրիստոնեային հոգեխառնութիւնը, որ այսօր Երուսա-ղէմի վերնատունը Անթիլիասով կը վերամարմնաւորէ՝ յարուցեալ Յիսուսի այցելութեամբ եւ Ս. Հոգիին շնորհներով պաճուճեալ ձեզ առաքեալներ դարձնելով, որպէսզի անգամ մը եւս շեշտադրուի, թէ քրիստոնէութիւնը համայնական կրօն է եւ մեղքերու թողութեան քրիստոսատիպ հրահանգով ձեզի վստահուածը փրկութեան գերագոյն պատասխանատուութիւն՝ ձեզ-մով յաւիտենական կեանքի արժանաւորութեան շնորհքին պայծառա-կերպութեան կոչուած մեր ժողովուրդը, որպէս նոր ուխտի ժողովուրդ, «սուրբ ազգ մը, Աստուծոյ սեփական ժողովուրդը» (Ա.Պտ 2.9), Աստուծոյ վերադարձնելու կոչումով հորիզոնուած, երբ, ձեզ կանխող հոգեւոր եղբօր մը հետ եկեղեցւոյ կը խոստանաք.
         «Կուգանք սրուակ առ սրուակ
               Ոտքիդ առջեւ կոտրելու
               Նարդոսաբոյր մեր հոգին,
               Ո՜վ անցեալի ծիրանազգեաց թագուհի,
               Որ աչքերէդ չաղբերուին
               Այլեւս արիւն ու արցունք»։ 
(ՍԻՈՆ, «Ափ մը ցորեան (վեց աբեղաներու ձեռնադրութեան առիթով)», Եղիվարդ, օգոստոս, 1939, էջ 286)
 
Նոր անունով նորո՛գ կեանքի հրաւիրեալ եղբայրներ,
Հայ եկեղեցւոյ աւանդութեան համաձայն, ձեր մէջ նոր մարդը բարացուցող նոր անունով օժտեցինք ձեզ՝ որպէս թանձրացեալ արտա-յայտութիւն այն վերանորոգ իրականութեան, որ պիտի կենսագրէք այսու-հետեւ։ 
Ձեր անուններուն մէջ մասունք մը կայ մեր Տիրոջ փրկագործական խորհուրդէն, որ թագաւորական ու իշխանական երբեմնի ծիրանին տարածած նահապետներով, Սրբոց Ղեւոնդեանց եւ Վարդանանց հաւա-տամարտի հերոսներով եւ մեր գրականութեան կենդանարար շունչը շեփորելու ճանապարհին վրայ ինկած բանաստեղծով մը կը զուգորդուի մեր փառակերտ անցեալին եւ Մեծի Տանն Կիլիկիոյ կաթողիկոսութեան դպրեվանքէն ձեր ստացած կազմաւորումին ու մեր հայրապետական դարաւոր Ս. Աթոռին անթիլիասեան ժամանակակից վկայութեան հասա-րակաց յայտարարին կ՚ագուցուի։ Սակայն այս բոլոր անուններուն ետին տիրականը հայոց պատմութիւնը կերտած եւ Հայաստան աշխարհի քրիստոնէացումէն ետք Քրիստոսը ապրած մարդոց կենդանակերպն ու յիշատակարանն է, որ պէտք է ձեզ ոգեւորէ անոնց վաստակին վրայ ձեր ծառայութիւնը բարդելու մեկնակէտէն եւ ձեզ հեռու պահէ անոնց անուններէն հմայուելու փորձութենէն։ Լաւ հողին մէջ իյնալով պտուղ տուած աւետարանական սերմին նման են այս անունները (հմմտ. Մտ 13.8), որոնք միայն առաքելութեան բեռով կը կրուին եւ այս օրհնեալ պահէն սկսեալ ձեր անձին ծառայական ծիրով պայմանաւորուած են, երբ ձեր մէջէն մեր հայկականութեան ու հաւատքին մատաղ դարձած անուններ կը յառնեն ձեր նորոգեալ հոգիներուն մէջ, ձեզ ամեն բանէ առաջ հոգեւորական դարձնելով եւ ձեր հոգին կապելով հայուն աւանդական եւ քրիստոնէական ինքնութեան շղթային՝ հայկական, կիլիկեան եւ անթիլ-իասական մէկ եւ նոյն առաքելութեան շարունակականութեան գրաւա-կանով, ականջալուր առաքեալին խրատին. «Յիշեցէ՛ք ձեր առաջնորդ-ները, որոնք Աստուծոյ խօսքը բերին ձեզի։ Նայեցէք, թէ ի՛նչպէս ապրեցան եւ ի՛նչպէս մեռան անոնք եւ օրինակ առէք անոնց հաւատքէն» (Եբր 13.7)։
Աղօթքս է, որ Ահարոն քահանային եւ անոր որդիներուն նման ձեր ամենասուրբ բաներուն նուիրումը Տիրոջ առջեւ խունկ ծխելէն անդին աստուածահաճոյ ծառայութիւն եւ անոր անուան յաւիտենական օրհ-ներգութիւն ըլլայ (հմմտ. Ա.Մն 23.13), երբ աննահանջ քալէք Յիսուս-ճանապարհէն (հմմտ. Յհ 14.6) եւ Ս. Հոգիով արիացած մեր ուխտի տապանակին՝ հայ եկեղեցւոյ քաւութեան ոսկի կափարիչը բանալով (հմմտ. Եբր 9.4–5) մեղքերուն պատժապարտութիւնը ջնջող աստուա-ծային թողութեան շնորհքը բուրէք ձեր երկնաճեմ գնացքով, որպէսզի ձեզ հիմա սուրբ համբոյրով ողջունելէ ետք բոլորս միշտ միաբերան զԱստուած փառաբանենք, ըսելով. «Գոհացէք Տիրոջմէ, որովհետեւ բարի է եւ անոր ողորմութիւնը յաւիտեան է» (Բ.Մն 5.13). ամէն։

